b'\n_START_ARTICLE_\nAxel Bosin\n_START_SECTION_\nUra\n_START_PARAGRAPH_\nAxel Bosinin vanhemmat olivat Karl Knut Bosin ja Betty Augusta Dorph. Bosin ty\xc3\xb6skenteli vuosina 1863\xe2\x80\x931883 useissa teattereissa ja teatteriseurueissa, mukaan luettuna ohjaajan ty\xc3\xb6 Helsingin Svenska Teaternissa 1872\xe2\x80\x931874. Vuosina 1883\xe2\x80\x931889 Bosin johti yhdess\xc3\xa4 R. Wagnerin kanssa tukholmalaisia S\xc3\xb6dra teaternia ja Djurg\xc3\xa5rdsteaternia. Vuosina 1889\xe2\x80\x931891 Bosinilla oli oma teatteriseurue.  Vuosina 1894\xe2\x80\x931904 h\xc3\xa4n ty\xc3\xb6skenteli ohjaajana Tukholman teatterikuninkaaksi kutsutun Albert Ranftin teattereissa. Vuodesta 1906 uransa loppuun Bosin ty\xc3\xb6skenteli ohjaajana Ranftin johtamassa Oscarsteaternissa._NEWLINE_N\xc3\xa4yttelij\xc3\xa4n\xc3\xa4 Bosin ei p\xc3\xa4\xc3\xa4ssyt loistamaan. Itse h\xc3\xa4n piti parhaina rooleinaan muun muassa seuraavia: Prosper Coindet (n\xc3\xa4ytelm\xc3\xa4ss\xc3\xa4 P\xc3\xa5 vift), Hugo Berger (En kinkbl\xc3\xa5sa), von Fjesken (Hofvet i Abdera) ja Pihl\xc3\xa9n (Det skadar inte)._NEWLINE_Ohjaajan ty\xc3\xb6ss\xc3\xa4\xc3\xa4n Bosin menestyi paremmin. H\xc3\xa4nen huomattaviin ohjaust\xc3\xb6ihins\xc3\xa4 kuuluu kappale Jorden rundt p\xc3\xa5 \xc3\xa5ttio dagar, joka sai ensi-iltansa Djurg\xc3\xa5rdsteaternissa 12. kes\xc3\xa4kuuta 1876. Lilla helgonet oli niin ik\xc3\xa4\xc3\xa4n menestys: se esitettiin yli kaksi sataa kertaa. Vuonna 1906 avatussa Oscarsteaternissa Bosin ohjasi muun muassa n\xc3\xa4ytelm\xc3\xa4t Den glada \xc3\xa4nkan ja Dollarprinsessan.'